Else Winther Andersen (V), 1999-02-25:
Der må ikke herske tvivl om, at hjemmehjælpen til enhver tid skal tildeles de ældre og de handicappede efter en konkret og individuel vurdering af den enkeltes behov.
Bliver loven ikke håndhævet efter hensigten, så lades den enkelte ældre og handicappede i stikken, og de bliver derved usikre og utrygge.
Det er godt, at kommuner, der har været for generelle i deres nedskæring af hjemmehjælpen, nu har taget beslutningen op til ny vurdering.
Det er jo de få kommuner, der ikke har overholdt loven, der ødelægger det for alle de kommuner, der ellers gør det godt for deres ældre medborgere.
Kommunerne står sig også bedst ved at stå ved deres ansvar, og det ligger jo i hele det kommunale selvstyre.
Og vi vil ikke lægge skjul fra Venstres side på, at vi mener, at det er det kommunale selvstyre, der skal fungere, også omkring hjemmehjælpen. Men dermed er det jo ikke sagt, at de midler, der bruges til hjemmehjælpen, bruges mest effektivt, og at tingene er tilrettelagt bedst muligt ude i kommunerne.
Det ser vi jo, og derfor vil jeg da rose de kommuner, der er gået ind og har sat konsulentfirmaer på eller laver andre undersøgelser af, om de får nok for de penge, de bruger, og af den effektive arbejdstid af personalet.
Der er ting, der tyder på, at man også rundtomkring i kommunerne virkelig trænger til at få set på, hvordan de leder.
Jeg er meget optaget af, at man bl.a. i en lille, i hvert fald mindre, kommune som Skjern for år tilbage
har fundet ud af at lade apotekeren tælle medicinen op, og derved har man bl.a. sparet fire hjemmesygeplejersker, som så kan bruges til forebyggende arbejde blandt de ældre og handicappede og specielt måske til at se på de senildemente. For de senildemente er det vigtigt, at der er en god bolig, en god omsorg, og at de, der skal arbejde med dem, får en god uddannelse, og der føler jeg virkelig, at vi er på rette vej.
Det skal vi selvfølgelig arbejde videre med.
Venstre ønsker, at der skal være valgfrihed for de ældre og de handicappede.
De ældre har jo, indtil de blev pensionister eller blev mere svagelige, altid kunnet klare deres liv selv og selv været med til at planlægge det.
Og det er helt sikkert, at de også i stor udstrækning fortsat kan gøre det, når de bliver ældre.
Vi kunne derimod finde frem til, at vi bliver bedre til at se på og tage det bedste fra det offentlige og tage det bedste fra det private og komme væk fra de myter, der siger, at noget af det er helt dårligt og noget af det er godt.
Vi kunne også få lavet nogle meget mere fleksible løsninger ved, at vi tog mere af det private med ind samtidig med mere valgfrihed, og det kunne være til større glæde for de ældre og til meget større tilfredshed.
Og Venstre lægger altså meget stor vægt på, at den hjælp, der gives, særligt gives til de svage ældre, sådan at deres hjælp kan være i orden. Der er fremsat et forslag til vedtagelse af Dansk Folkeparti, og det kan jeg godt sige at Venstre ikke kan stemme for, og det er der flere forskellige grunde til.
En grund er, at nu er der kommet en ankeinstans, der lige er begyndt at fungere, og det er ikke så længe siden, at vi vedtog den her i Folketinget.
Lad dem nu komme med deres afgørelser, og lad os så se på, hvad det giver.
Så kan vi tage en ny debat, når vi har set det.
Jeg har indtryk af, at det begynder at fungere rundtomkring i kommunerne, og at de også lytter til de afgørelser, der bliver taget.
Dernæst er kommunerne jo begyndt at tage de afgørelser alvorligt, som de har fået både fra ankestyrelsen og fra indenrigsministeren.
De tager sagerne op til fornyet behandling, sådan at hjemmehjælpen vender tilbage i nogle af tilfældene.
Lad det kommunale selvstyre få lov at fungere ud fra de lokale behov, som ligger, sådan at vi ikke herinde skal ind og enkeltrette ydelserne.